b'\n_START_ARTICLE_\nL\xc3\xa1zaro C\xc3\xa1rdenas\n_START_PARAGRAPH_\nL\xc3\xa1zaro C\xc3\xa1rdenas del R\xc3\xado (1895\xe2\x80\x931970) oli Meksikon presidentti vuosina 1934\xe2\x80\x931940. C\xc3\xa1rdenas kohosi Meksikon vallankumousarmeijan kenraaliksi ja sai kotivaltionsa Michoac\xc3\xa1nin kuvern\xc3\xb6\xc3\xb6rinviran. H\xc3\xa4n oli 1920-luvun lopulta alkaen  keskeinen poliitikko maan johtavan kansallisen vallankumouspuolueen toiminnassa. C\xc3\xa1rdenas kehitti siit\xc3\xa4 Meksikon vallankumouspuolueen (PRM), my\xc3\xb6hemmin Partido Revolucionario Institucional PRI. _NEWLINE_Presidentin teht\xc3\xa4v\xc3\xa4ss\xc3\xa4 C\xc3\xa1rdenas toteutti kunnianhimoisen kuusivuotisen ohjelman maaseudun kehitt\xc3\xa4miseksi. Tilattomille jaettiin maata, talonpojille j\xc3\xa4rjestettiin mahdollisuus luottoihin ja edistettiin kylien osuustoimintaa (\xc3\xa9jido-yhteis\xc3\xb6t). Ohjelmaan sis\xc3\xa4ltyneet \xc3\xb6ljy-yhti\xc3\xb6iden kansallistamiset ja muu ulkomaisen omaisuuden valtiollistaminen aiheuttivat C\xc3\xa1rdenasille vaikeuksia.'